5 เคล็ดลับในการซื้อประกันภัยรถยนต์ออนไลน์
ปัจจุบัน การทำธุรกรรมทางอิเล็กทรอนิกส์ทวีความสำคัญมากขึ้น เพราะทำให้ผู้คนสามารถซื้อสินค้าได้โดยไม่ต้องออกนอกบ้าน เพียงใช้ปลายนิ้วคลิก สินค้าก็จะมาส่งให้ที่บ้าน
2 ส.ค. 2559

ปัจจุบัน การทำธุรกรรมทางอิเล็กทรอนิกส์ทวีความสำคัญมากขึ้น เพราะทำให้ผู้คนสามารถซื้อสินค้าได้โดยไม่ต้องออกนอกบ้าน เพียงใช้ปลายนิ้วคลิก สินค้าก็จะมาส่งให้ที่บ้าน หรือได้รับการตอบรับการทำธุรกรรมในทันที ประกันภัยรถยนต์ ก็เป็นหนึ่งในสินค้าที่ผู้คนสามารถซื้อแบบออนไลน์กันได้แล้ว ทำให้ได้รับความสะดวกมากขึ้น และสามารถนั่งเปรียบเทียบราคาได้จากที่บ้าน วันนี้ MoneyGuru.co.th จึงมีเคล็ดลับในการซื้อประกันภัยรถยนต์แบบออนไลน์มาฝากกัน
1. สำรวจการใช้รถยนต์ของตัวเองในเมื่อรถยนต์จะเป็นสิ่งที่เราจะเอาประกันภัย เราก็ต้องตรวจสอบก่อนว่า ข้อมูลเกี่ยวกับรถยนต์ของเรามีอะไรบ้าง เพราะข้อมูลเหล่านี้ จะถูกใช้เป็นฐานในการคำนวณความเสี่ยงและเบี้ยประกันภัย ข้อมูลที่เราต้องทราบ คือ ราคารถ ปีที่ซื้อรถ และข้อมูลเกี่ยวกับสถานที่ใช้รถ วัตถุประสงค์ในการใช้รถ ผู้ขับขี่รถที่จะเอาประกันภัยว่ามีใครบ้าง เพื่อที่จะให้ข้อมูลกับบริษัทประกันภัยได้อย่างถูกต้องครบถ้วน เพราะหากให้ข้อมูลไม่ถูกต้อง อาจมีผลต่อผลบังคับของสัญญาประกันภัย
2. วิเคราะห์ความคุ้มครองหลังจากที่ได้ข้อมูลเกี่ยวกับรถยนต์ที่เราใช้มาแล้ว ก็มาดูกันต่อว่า เราต้องการที่จะให้รถเราได้รับความคุ้มครองอะไรบ้าง ในชั้นนี้ เราต้องคำนวณเอาเองคร่าว ๆ ว่า ความเสี่ยงในการเกิดอุบัติเหตุของเรา มีมากน้อยแค่ไหน และการเกิดอุบัติเหตุแต่ละครั้งน่าจะต้องจ่ายเงินเท่าใด สำหรับค่าเสียหายและค่าซ่อมรถ เช่น ถ้าเราใช้รถอยู่บนพื้นที่สูง การประกันภัยรถยนต์จากการน้ำท่วมก็อาจจะไม่จำเป็น หรือใช้รถอยู่ในท้องที่ห่างไกลผู้คน การคุ้มครองค่าสินไหมทดแทนจากการก่อความเสียหายแก่บุคคลภายนอกก็อาจไม่จำเป็นเท่าใดนัก เป็นต้น
3. หาข้อเสนอของบริษัทประกันภัยที่เหมาะสมกับเราเมื่อได้ทั้งข้อมูลของรถยนต์และข้อมูลด้านความต้องการความคุ้มครองแล้ว ก็ค้นหาข้อเสนอของบริษัทประกันภัยที่มีอยู่มากมายที่เหมาะสมกับเรามากที่สุด ทั้งในแง่ราคาเบี้ยประกันภัยและความคุ้มครอง โดยเปรียบเทียบจากหลาย ๆ บริษัท  เมื่อได้ข้อเสนอที่เหมาะสมแล้ว อย่าลืมตรวจสอบกับทางสำนักงานคณะกรรมการกำกับและส่งเสริมการประกอบธุรกิจประกันภัย ว่าบริษัทที่ให้ข้อเสนอนั้น ได้รับอนุญาตให้ประกอบกิจการประกันภัยหรือไม่ เพราะการทำธุรกรรมออนไลน์นั้นจะต้องระมัดระวังเป็นพิเศษ
4. ตรวจสอบประวัติของบริษัทประกันภัยข้อนี้ ผู้ซื้อประกันภัยทุกคนควรทำเป็นอย่างยิ่ง เพราะจะได้รู้จักบริษัทประกันภัยมากขึ้น การตรวจสอบประวัติของบริษัทประกันภัย ว่าเคยมีเรื่องการร้องเรียน หรือถูกฟ้องศาล เพราะการปฏิเสธการเคลมประกัน หรือเคลมประกันให้ล่าช้า จนลูกค้าเสียหาย เป็นอีกปัจจัยหนึ่งในการเลือกบริษัทที่จะทำประกันภัยด้วย เพื่อความคุ้มค่าของเงินที่เสียไป
5. อย่าตัดสินทุกอย่างด้วยราคาราคาเบี้ยประกันภัยที่ถูก อาจเป็นปัจจัยที่เป็นมูลเหตุจูงให้คนทำประกันภัยมากที่สุด แต่ทั้งนี้ อย่าลืมดูความคุ้มครองประกอบด้วย เพราะราคาเบี้ยประกันภัยที่ถูกความคุ้มครองก็อาจจะน้อยลงตามไปด้วย แต่ก็ไม่ได้หมายความว่า ราคาเบี้ยประกันภัยที่แพงที่สุดจะดีที่สุด ควรตรวจสอบความคุ้มค่าระหว่างเบี้ยประกันภัยและความคุ้มครองที่ได้รับเสมอ
ทั้ง 5 วิธีนี้ เป็นเคล็ดลับง่าย ๆ ในการซื้อประกันภัยรถยนต์ออนไลน์ที่สามารถทำได้จากที่บ้าน โดยใช้เพียงปลายนิ้วคลิก และมีความสะดวก รวดเร็วกว่าการออกไปติดต่อบริษัทประกันภัยด้วยตัวเอง และหากคุณอยากรับข้อมูลและข่าวสารเกี่ยวกับรถยนต์ การเงิน สินเชื่อ บัตรเครดิต และ ประกันภัยรถยนต์ ก็สามารถกด  Subscribe เพื่อรับสาระความรู้แบบนี้จาก MoneyGuru.co.th ได้เลยค่ะ เราจะส่งตรงถึงอีเมลของคุณทุก ๆ สัปดาห์